floriandebaene/DutchDraCor4ML huggingface dataset:
want ghij hebtet beleen // met uwen mont // claer
Dus ick consenteert u al heb ick de beste reen
aldus gaet heen ick volch u terstant naer
In u en mijn en is gheen valsche gront // daer
Die heer der heerschaeren heeft gaen bereden
een heerlijcke maeltijt na Esaijas heeft beleden
een maeltijt van vette wel gemerchde dieren
van suere uuijtgedesende in vreden
op den berch calvarien bereijt met goede manieren
dus ben ick uuijtgesent van hem diet al gaet regieren
den genoden te haelen om sijn aventmael te smaecken
ick salt doen en niet Laeten maer wel bestieren
dat sij tot hem incomen ende bij hem geraecken
onbeijt mij dunckt dat ick het huijs gae genaecken
ick wilder aencloppen sonder mentij te maecken
Waer sijdij ou Laet mij in oft tsal u berouwen
rijst uijt den slaep en wilt vlijtich ontwaecken
tis meer dan tijt wilt van te sondighen ophouwen
de heer is goedertieren wilt hem betrouwen
die uure is hier wilt vanden slaep opstaen
siet den aengenamen tijt moechdij aenschouwen
den dach der salicheijt Laet niet verbij gaen
compt die hongert en dorst ick doe u tvermaen
die gheen gelt en hebben compt eeten en drincken
vant tlevende broot en waeter dat sal u versaen
compt toch aen sonder gelt salment u schincken
waerom geefdij gelt om dat niet en spijst / maer doet vercrincken
en arbeijt omt tgeen dat niet en versaet
staet toch op laet Lieffde door tgelove blincken
twert u vercondicht dat ghij betert u misdaet
en wadt goet dat ghij te doenne aengaet
en godt van u eijscht en wiltet u geensins schamen
oeffent Lieffde / goods woort onderhout tuwer baet
ootmoedicht u voor uwen godt wilt u versaemen
uuijt ganscher harten te bekeeren wilt hier op ramen
scheurt toch u hart en niet u cleren // ris
bekeert u totten heer toch alle bij naemen
die bermherticheijt en Langmoedich int regeren // is
van grooter goetheijt wilt tot hem keeren // fris
om sijn Avontmael te smaecken tot deser uuren
keert u tot hem so meuchdij eeuwich Jubileeren // wis
soeckt gerechticheijt bij hem ter wijl het u mach geburen
hij is die verhooren sal / alle tsmenschen truijeren
doet rechtvaerdicheijt so suldij Leven
ick sal noch eens cloppen aende duijeren
dattet al sal daveren schudden en beven
ou seg ou en is daer niemant ingebleven
compt vrij uuijter deuren en wilt van mij niet vresen
Aertsche mensch uuut als een lantman.
Wel wie compt hier nu dus cloppen beneven
tis wel stout aengedreven // hij wilder in wesen
Siet op den berch is goods bode uuijtgelesen
en brengt u goede maer en blijde tijdinge
hoe die goetheijt goods inder eeuwicheijt gepresen
is vander doot verresen wiens bode ick ben hoort de belijdinge
en heeft mij hier uijt gestiert sonder vermijdinge
dat ghij ten Avontmael compt en niet en verbeijt
vastelijck gelovende in Lieffden acht niemants benijdinge
want tis al volbracht ende al bereijt
Aertsche mensch.
Ick danck hem hartelijck inder euwicheijt
wilt hem seggen ghij bode van eeren
ten waer hem voorwaer op dees tijt niet ontseijt
maer met een comenschap heb ick mij gaen generen
en een acker gecoft die ick moet vijseteren
ken machse niet ontberen ick moetse besien gaen
aldus bode wilt mij verexcuseren
ick gae derwaerts keeren // om te sien hoe hij mij staet aen
wilt mij toch ontschuldigen ick bidts u plaen
want tmeeste profijt staet mij meest te verkiesen
maer schier off morgen wertet van mij gedaen
alsser mij niet met allen bijstaet te verliesen
tleijt Laech bijden waeter oft ging Leggen vriesen
so mocht ickt / niet besien wilt hem dit verclaeren.
Twoort goods.
U excusatij en is niet waert twee biesen
wadt meuchdij bedencken wadt gaedij openbaeren
wildij dit tot onschult reeckenen tgaet u beswaeren
dat ghij sotten Landt oft sant meer bemint
dan godt offt sijn Avontmael / wadt mach u vervaeren
Wadt ist dat ghij tot begeerte van hoocheijt dus sijt gesint
ghij arbeijt en wroet als die godt niet en kint
tis doch al ijdelheijt seijt die propheet claer
wilt niet staen na ongerechticheijt verblint
want ghij weet niet off ghij sult Langer Leven voorwaer
god sal noch wreecken die wreetheijt eenpaer
hij is een Leijdsaem wedergelder wilt dit gedencken
tis de goetheijt goods die u Leijt tot penitentij allegaer
en gaet u met sijn oogen so Liefflijck wencken
coomdij tot sijn aventmael niet ghij gaet u selven crencken
en met ongerusticheijt so quelt ghij u harten
en ghij vergaert een schadt des thoorens allencken
dus wilt wederkeren en godt niet Langer tarten
hij seijt Laet u schreijen sijt niet meer in smarten
en gaet tot mijns heeren huijs met betrouwen
daer hij u Leert sijn wegen sijt niet meer darten
dat ghij moecht gaen sijn paeden tsal u niet rouwen
tot een ander mach ick aencloppen sonder ophouwen
en besien off mij die mede sal ontseggen
dit is thuijs twelck ick hier gae aenschouwen
waer sijdij / Legdij noch pladt op u reggen
staet op en wilt niet Langer in sonden Leggen
ghij die becommert sijt met swerrelts hanteringhe
compt tot sheeren avontmael eet sijn broot sijn weggen
compt toch daer al / en hoort toch voort sijn Leeringh
ick sal noch eens cloppen nae tsheren begeering
maer mij dunckt dat hier niemant hoort off uuijtsicht
waer sijdij ou seg ou sijdij becommert met u neringe
doet op siet uuijt en siet watter vlicht
Donbekende/ een rijckeman
Wie clopt daer voor mijn deur
Twoort goods / dat alle bedruckte herten verlicht
ick werd tot u gesonden dat ghij sout opwecken
dus staet op uuijten slaep tegens de sonden vicht
Laet u Lendenen metter waerheijt omgegort strecken
en den creeft des gerechticheijt wilt aentrecken
des schilt des gelooffs wilt in u handt nemen vast
die goetheijt gods sal dan u sonden bedecken
die mijn hier sent dat ghij moet wesen sijn gast
om van sijn avontmael te eeten / dus u spoeijende rast
want tis al bereijt tot uwer vromen
Donbekende
Ick danck hem seer tis althans qualijck gepast
ick ben thans onledich ick en mach niet comen
Compt tsijnen aventmael sonder schromen
het absenteren en Laet immers aen u niet gebreecken
op dat ghij tbloet christij moecht mede beromen
en een dienaer Jesu aen u mach sijn gebleecken
Donbekende.
Ick heb een comanschap gedaen vander weecken
en gecoft vijff paer ossen tverstant wilt vaten
dus moet ick gaen derwaerts ick hebse noijt gekeecken
en besien hoe datse mijn behagen tot mijnder baten
anders quam ick sonder dat eenichsins te Laeten
dus wilt mijn ontschuldigen tot deser spatij
want tis mijn nu niet mogelijck verstaet mijn praten
schier oft morgen coom ick wel eens tsijnder statij
alst weesen mach sonder verliesen van ijemants gratij
dus wilt mijn ontschuldigen so ghij best sult connen
Hoe sijdij dus becommert met u tijtelijcke operatij
nu u godt tsijnen avontmael begeert mij om u gesonnen
Ick en derffse niemant betrouwen oft sijse weer ontbonnen
so ontliepense mij en ick had het kijcken // naer
daer steeckt par avontuer hondert gulden aengewonnen
dus wilt mijn ontschuldigen want ick sou niet rijcken // daer
Hij volcht al mee d'ander oneerlijcken // claer
ick en weet hem niet tontschuldigen / tis al tondegen
om een so cleijnen proffijt gaet hij strijcken // caer
Liever shemels schadt te derven dan vercregen
daer de euwige dorst en honger in is gelegen
versuijmpt hij Liever om so cleijnen profijt
hoe machmen die ontschuldigen ick bender om verlegen
dat hem den mensch dus becommert ter werrelt wijt
daer nochtans beschreven staet so die schrift belijt
vermoeijt u niet om rijck te worden int aertsche goet
hij sal niet onschuldich blijven tot geender tijt
die hem om rijck te worden seer haest en spoet
keert weder o' mensch die affgeweecken sijt onvroet
grijpt een moet // godt die heer is genadich
ick vind hier noch een huijs daer ick aencloppen moet
daer de wellustige mensch hem is versadich
waer sijdij wellustige mensch met sonden beladich
staet op wilt in sonden niet Langer sijn geseten
compt tot die goetheijt gods sijt u niet beradich
om sijn avontmaerl te smaecken en helpen eten
want dat sijn volck niet en is wil hij sijn volck heten
dus wilt den heer soecken terwijl hij te vinden // is
hier en hoort niemant dus moeter hart sijn aengesmeten
waer bendij ou mijn dunckt datter niemant in en // is
Vleijschelijcke mensch / een jongeling
Wier is daer ........
Siet uuijt / twoort goods compt tot u uuijt minnen // wis
nieuwe tijdinghe com ick u bringen
Vleijschelijcke mensch
Wie segdij heeft u hier gesonnen doettet mij bekinnen // fris
d'openbaeringe der tijding en vrolijcke dingen
Die goetheijt goods hiettet mij herwaerts springen
mij u te haelen sendende in allen Landen
dat ghij sout comen tot sijn Avontmael u vleijs bedwingen
u Lichaem hem offerende in Levender offerhanden
twelck godt behaechgelijck is opent u verstanden
compt alle ding is bereijt seer excelent
de spijs gebraden aent cruijs gebroocken sijn duvels banden
smenschen sonden sijn wechgenomen te samen pertinent
tis volbracht dat die propheten te vooren hadden bekent
dus maeckt u bereijt om te comen wilt niet after blijven
dee heer is verresen vander doot / ons sijnde present
den strijt is gewonnen hoort mannen ende wijven
den doot sal geen heerschappij meer bedrijven
dus en blijft niet after want het is al bereijt
compt ghij sondaren wilt niet meer in sonden verstonden
alle die belast sijt / godt wil u barmharticheijt
thonen' en sijn Ontfermherticheijt is over alle vleijsch uuijt
							gespreijt
dus wil hij u ontfangen uuijt Lieffden in genaden
hebt Leetweesen / en u sonden toch beschreijt
roept om gracij hij sal u gants ontlaeden
wilt vrij tot hem intreen sonder beraden
hij wil niemant versmaden // die haer tot hem keeren
compt en eet van sijn avontmael hij sal u versaden
dies geen honger inder euwicheijt u sal mogen deeren
Vleeijschelijcke mensch.
Om bij hem te comen eeten ick sout wel begeeren
maer tis onmogelijck dus danckt hem nu ten stonden
Compt toch ten Avontmael wilt niet absenteeren
die heer der heeren / heeft mij om u gesonden
wadt is u derende wiltet mij oorconden
dat ghij u ten aventmael niet en moocht bereijen
wadt ongerechticheijt hebt ghij nu gevonden
dat ghij derwaerts niet en wilt u gaen vermeijen
Ick salt u noch wel seggen eer wij scheijen
binnen desen contreijen sal icks u gaen verhalen
ick en sal der niet comen ghij derft mij niet verbeijen
ick heb een huijsvrou getrout daer bij salt falen
en corts eerst gebruijloft verstaet mijn f taelen
hoe can ick van haer so scheijen wiltet mijn verclaeren
verlaetende mijn wijff wiens Lieffde nieten mach dralen
niemant en sout mijn raden adieu ick wil verharen
Inne
O menschen hoe gaedij u selven beswaeren
hoort mijn openbaeren // hier int faijsoen
meent ghij dat godt u wijff u kinderen niet soude bewaeren
dat ghij tavontmael waernaempt hoe sijdij dus coen
hoor wadt paulij vermaent in sijn sermoen
die een huijsvrou heeft salsse hebben als hebbende geen
want wie den oncuijschen wijff aenhangt in allen doen
is met haer een Lichaem / paulij heeftet beleen
dus wijckt die oncuijsheijt alst betaempt in vreen
want die oncuijsheijt doen sondigen in haer Lichaem
en u Lichaem is een tempel / verstaen wilt mijn reen
des heijligen geest die met u is int versamen
glorificeert godt in u Lichaem naet tbetaemen
Looft hem inden geest den heer hier boven
moet ick mijn heer dit bootschappen / den mensch mach hem wel schamen
die onwillicheijt sijns comste en sal hem niet beloven
dat ick dus werdt verschoven // het is affgrijsselijck
ick gae nu derwaerts mijn hart moet bedroven
ick en ben dit werck geensins prijsselijck
dat sij dus dolen te saemen onwijsselijck
Begeerte van hoocheijt / de sinnen uuijt
Wildij dan niet comen
Jae ick want claer sijn ons dingen
dus willen wij singen al met Jolijt
En gaet ghij niet schromen
Wadt Laet ons springen
Wij mogen ons wel beromen
Dat wijse dus connen bij bringhen
wij dedense achterwaerts dingen // sij sijn tmael quijt
Wilt ghij dan niet comen
Hoe salt nicht noch vallen tot haeren verwijt
tis een spijt // voor de goetheijt goods waerachtich
Datter niet en compt hem sijnde gedachtich
so sullen wij noch clachtich // wesen in dit beclaegen
Maer nicht sou u dit niet behaegen
dat wij stelden ons Laegen // ontrent sijn deur te blijven // wis
Ja souden wijt best bedrijven // fris
wij sullen beclijven // vis en hebben rust van Leven
Want nicht dit Loopter op even
sonder sneven // sal hij om ander gasten sennen
Wel Laet ons passen dat wij bijder deuren bennen
teeten sal hij niet Laeten schennen // sijter niet aen twijffelijck
En Laet ons dan onsen dienst bieden seer gerijffelijck
seggen dat wij wel willen comen beij te gaeder
Ick wil met u niet te doen hebben eij vuijl verrader
ghij sijt een versmaeder // staet aff besijen
Wel waerom dat toch .......
In ander Luij qualijck vaeren gaedij u verblijen
ick sal u noch bestrijen // ghij vuijle rabbout
Ghij sout wel een comijn grijpen hadt ghij wadt sout
ghij sijt onmate stout // wadt duijvel mach u Letten
Om dat ghij u cluchten so bedriechgelijck gaet aensetten
mijn tanden sal ick wetten om u wadt te seggen
Wat isser te doen ..........
Maer dat ghij dees Luijden hebt gaen ter neer Leggen
door begeerte van hoochheden thert gestelt onrustich
Maer nicht nu sal ick u wel wesen becustelijck
hoort hoe Lustelijck // ick u wadt sal vertellen
sij sochten haer vleijsschelijcke welust dese gesellen
noch sal ick wadt mellen met woorden claerlijck
sij vreesden ijemants gracij te verliesen waerlijck
dus sijdij eenpaerlijck de oorsaeck ongelogen
want hij stellen haer Luijden een saeck voor oogen
dat heetse bedrogen datse sijn thuijs gebleven
Wat saeck toch neeff......
Datse vleijsschelijck wellust souden moeten begeven
veracht verdreven // gepluijstert ten been
en om sulck verdriets wille en quaemder geen
door u alleen // is gecomen tbeletsel
Neen ghij begeerte van hoocheijt bracht haer int besmetsel
u valsch voorstel ghijngen sij gelooff geven
des sij voorstaen sullen als een dooff sneven
ghij wilt van trooff Leven eij begeerte van hoocheden
Ja vleijssche wellust stelt u te vreden
valssch sijdij van zeden en oock van wercken // quaet
een kint soutwijs sijn dijer slechs op mercken // slaet
hoe ghij poffen en snercken gaet om den mensch te bevalen
Sal ick mijn mont geheel moeten uuijtcallen
ghij deet Luijcifer verstallen uuijt shemels throon
om dat hij was Jent Jae gheen engel so schoon
so dat begeerte van hoocheijt hem quam bestraelen
en wilden sijn stoel neffens godt setten ick moetet verhalen
maer godt dee hem daelen // ter hellen onder
om dat hij u gehoor gaff bijsonder
dus deert mij dat dees Luij u gelooff geven // daer
dat sij tgoet niet alleen coopen met tgelt beneven // haer
tis metter daet woecker bedreven // claer door uwen raet
wadt salt doch wesen wiltet mij seggen maet
alsse met anderluij schadt veel goets vergaeren
en compt roepen als hij den rijcken ging verclaeren
seggende tot sijn beswaeren // ghij dwaes in desen nacht // noch
sal u siel geeeijscht worden al sijdij daer niet op bedacht // toch
dus hoe schoon u de welrrelt toe lacht // och ghij moeter
							uuijtscheijen
verlaet u gelt / goet / Lant / sant / sonder emich verbeijen
niet suldij met u Leijen // maer ghij moeter al naeckt uuijt
Ghij aligeert schristuer eij propere bruijt
maer sonder u viertuijt // oft weten van dies
want so wel als ick prijst ghij der zielen verlies
crancker dan een bies // is al u sciencij
want ghij sidt mede op ten stoel der pestilencij
al doetmen u reverencij // ick en cans niet achten
Daer sijn ter werlt so veel van mijn geslachten
die de schaepkens wachten // voor dees wolffs betrapen
die selffs om te vernielen vallen aende schaepen
meendij datsij al slaepen die Leggen en sluijmen
Ick hadt det gewaent ......
Neen sij leggen op haer Luijmen
en vercopense pruijmen // met allen groot
onder des halense haer selffs tnet over thoot
twerck toont hem bloot // al moetment niet seggen
dits al u schult hoe condijt van u hals Leggen
stopt u mont met weggen // tot desen termijn
Sulcks gebeurt u niet ........
Dats waer daer hadt ghijt fijn
sijdij droncken vanden wijn // dat ghij faelt in u ganck
die ghij int avontmael dronckt
Daer aff weet ick hem noch Luttel danck
wij maeckent te Lanck // sij sullent ons vergeten
Och hoe gaern waerdij aenden taeffel geseten
sij sullen u wel sitten heeten // bij ons gelijcken
Sijen wij nae haer niet sij sullen nae ons niet kijcken
dus sullen wij door practijcken // gheluck hebben sonder toven
so moeten wij sien oft tlammeken niet werdt gecloven
ick soud mijn bedroven souden wij niet crijgen.
Wij sullen genoch hebben connen wij swijgen
ende opstijgen // omt tgeluck te verwachten
Wel Laet ons dan gaen den spinnen slachten
malcandren niet verachten // maer beminnen
Ick consenteert maer gaet ghij eerst binnen
men sou mijn haest kinnen // ick en derffs niet avontueren
begeerte van hoocheijt
Wel en blijft niet achter dat icker u mach vinnen
Ick consenteert u maer gaet ghij eerst binnen
Neen gaet ghij voor ick en souder geen eer mee winnen
dus treet in met sinnen // wilt hier niet Langer dueren
Ick s consenteert u maer gaet ghij eerst binnen
men sou mijn haest vinnen // ick en derffs niet avontueren
al waeren wij beij ghehangen wie souder om trueren
Gooetheijt goods uuijt
Waer blijffdij die des heeren gerechticheijt sijt soeckende
compt al tot mijn avontmael sijt u vercloeckende
tis u bereijt so die propheten hebben voorsproecken
compt ten eeten sijt niet meer vloeckende
want consummatum est die spijs veel soeter roecken
tlammeken is al gebraden compt uuijt allen hoecken
altsaemen sijdij ter maeltijt genoot alst is gebleecken
dus compt toch al aen niemant Laet sijn gebroecken
compt al die nae salicheijt dorst valt niet in gebreecken
compt toch drincken die fonteijn is al ontsteecken
met longinus lancij als die schristuer verclaert
onbeijt / mijn bode waer mach hij sijn geweecken
vergeett hij mij heel dit maeckt mijn beswaert
want de uuer is hier als de schristuer seijt expaert
den aengenaemen tijt den dach der salicheijt
waer moochdij toch blijven die mijn hart begaert
dien ick in eeuwigen Lieffde dit avontmael heb bereijt
wilt nu toch comen niet Langer en beijt
op dat ghij niet en beschreijt // met wenende ogen
tis tijt ter taeffelen waer blijffdij voorwaer geseijt
spoet u toch herwaerts nae u vermogen
met een ootmoedich hert voor uwen godt gebogen
mijn hart verlangt na tijding / tsa ick heb hen gesien schier
sijt willecom mijn bode die veel landen hebt doortogen
om mijn genoden ten avontmael te haelen hier
wel comen de genoden met u niet dits een vreemt bestier
wat manier // is dit oft sijnse u ontdropen
ick waende sij souden met u geloopen hebben doort vier
die ick soo dier // met mijn bloet heb willen copen
Meester ick coom hier seer neerstich en vlijtich Lopen
om te vercondighen waerom ick uuijt heb geweest
o' heer die ghij in u bloet hebt willen dopen
sijn u ontslopen // niet vresende enighe tempeest
deen had een acker gecocht / dander menich beest
sij baden dat ick haer voor u wil ontschuldigen
dus wilt in haer scheppen willige geesten
een reijn suijver hart wilt in haer vermenichvuldigen
Ick mach wel gram sijn als d'onverduldigen
dat ick dit moet hooren wadt werter bedreven
ick hebse salich gemaeckt met mijn bloet gaen huldigen
en sij willen hem ter salicheijt nu niet begeven
och oft ick haer vergaet ende waer haer ontbeven
waer soudensij haer verlossing gevonden hebben teniger uuren
tberoude mijn dat ick den mensch maeckten en gaff hem tleven
die moetwillens blijft in sneven // ick moeter om truren
salse dese verharde boosheijt noch lang in u duren
dat u swerrelts schadt becommert en gaet beswaeren
de heer onderhout de gerechtigen en die trecht besueren
Hij verlaet sijn heijligen niet maer willse wel bewaeren
den bosen wil hij uuij troeden nae schrists verclaeren
des heeren ogen sien op die hem vreesen en verbeijen
O Jerusaelem hoe dick heb ick u willen vergaeren
als een henne haer kuijckens ghij moechtet wel beschreijen
ghij en hebt niet gewilt maer ginck u verscheijen
wat sal ick u doen anders dan stooten uuijt mijn gesichte
ghij die becommert sijt / in swerrelts hanteren gaet weijen
niemant en compt tot schandt die den heer verwacht int Lichte
dus gebruijckt u goet als david den gericht
als abraham Jisack en Jacop en meer andere vercoren
al wast dat ick haer goet gaff haer hart daer niet op stichte
en oft ickt haer nam sij ghingen haer niet stooren
maer waeren te vreen godt Lovende als vooren
wadt gaet u davidt o' menschen suijverlijck Leeren
valt u rijckdom toe wilt dit doch aenhoren
wacht u dat ghij u hart daer niet toe gaet keeren
Sij begeerden dat ickse wilden excuseren
dus heer wiltse verlichten datse tuwaerts rennen
u gramschap duert maer een ogenblick o' heer der heeren
ghij sijt genadich en barmhertich dit gaedij uuijt sennen
Langmoedich van groote goetheijt machmen u bekennen
want u barmherticheijt gaet boven al u wercken
heer ghij sijt vrindelijck den menschen / die niet dan stoff en
							bennen
u rijckdom is eeuwich in allen percken
ghij rechtse op die geslaegen sijn alsmen mach mercken
ghij stercktse al die daer vallen onder den voet
dus laetse geexcuseert sijn heer wiltse stercken
maer den derden daer ghij mijn om senden metter spoet
seijt dat hij niet comen mocht met sinnen verwoet
dat hdaerom / dat hij had een huijsvrou getrout
hij wilder bij blijven want sij beviel hem seer soet
dus wilden hij niet comen dat seijde hij wel stout
Goods goetheijt
O menschen kinderen ghij sijt wel onmatelijck bout
den heelen dach heb ick mijn hant over u gestreckt
om u te versaemen / ghij hebbtet niet aengeschout
siet dattet u niet en berout // als god wederspreckt
wadt sult ghij seggen als ghij eet dat van menschen is bevleckt
en u daer toe reckt // nae seggen vanden propheet
daer hij seijt garsten meel salmen eeten dat lichtelijck breckt
en is over gedeckt // met quaet beleet
dat is met valsche leringe hoort naet bescheet
die niet van godt is gesprooten tverstant wilt vaten
waer door u veel ongevals sal wesen bereet
want twoort dat ghij sult soecken in allen straeten
van westen ten oosten ten sal u niet baeten
van honger en dorst sult ghij versmachten
die mijn avontmael nu versmaet en wilt verlaeten
en excuseert u met werreltse prachten
als met gierricheijt hoverdij en vleijsschelijcken gedachten
ontseggende te comen als die princepaelen
sij sullen al ter schandt comen die den heer verachten
en in groot verdriet raecken sonder faelen
die sheren avontmael versuijmen tenemaelen
aldus wil ick gaen senden om andere gasten
en laete mijn bode haestich uuijt gaen sonder draelen
te haelen in allen staeten en wegen die belasten
arme crepele lamme blinden die niet en tasten
ken wil niet vercoft hebben nae mijn verclaeren
ick wil mijn woort vercondicht hebben alle sondige masten
altijt sonder ophouwen ick seght u sonder beswaeren
gaet toch mijn bode en wiltse vergaeren
uuijt allen wegen en straeten sonder vertoven
bij arme crepele blinde wilt u paeren
laetse toch comen mijn avontmael proven
al valtet voorde werrelt swaer / laetense haer niet bedroven
den tijt is hier cort tis met een cleijntgen gedaen
maer mijn avontmael sal euwich dueren hier boven
dus brengtse mijn altsaemen ten avontmael plaen
Ghenadige heer ick salt doen / en beschicken gaen
datse ten avontmael sullen comen eten
ick salt al deurgaen en nergens toeven noch staen
mijns heeren gebodt sal niet worden vergeten
ick sal gaen doen dat mijn meester heeft gheheten
Een schamel. man die behoeftige
O heer die den ootmoedighen gaet groot maecken
en den hovaerdigen tot vernedering doet raecken
den machtigen vanden stoel set d'ootmoedighen gaet verheven
den hongerigen na u woort ghij doettet haer smaecken
den rijcken hebdij Ledich gelaeten en niet gegeven
heer verlicht mijn verstant den wech wijsende beneven
dat ick mach wandelen int gelooff eenpaerlijck
laet mijn comen daer / in wiens handt rust mijn Leven
ick achtet niet seer / al slaet mij die werelt swaerlijck
sent mij u Licht en waerheijt datse mijn Leijden claerlijck
en brengen tuwer woninge hier op let
dat ick u avontmael mach eten als arm waerlijck
want heer ghij sijt mijn schilt die mijn ter eeren set
Een Crepel
O heer om mijn te verlossen so wilt u haesten
want ick ben ellendich crepel als die verbaesten
die niet en wandelt in uwen wegen oprechtelijck
mijn sonden die sijn voor u alsse sijn mijn naesten
maer ghij sijt mijn hulp mijn verlosser echtelijck
ick sal in u hoopen als een kint niet knechtelijck
die om Loon is dienende in allen straeten
niet meer staende op smenschen hulp slechtelijck
want sij is niet Oorbarelijck dus wil ickse laeten
en vast op mijn crucken steunen tverstant wilt vaeten
dat is op de beloften christij onbesmet
waer door de Lieffde werckt in mijn uuijt charitaeten